Det er prisen og æren af at kalde sig ”Bedst i Nordjylland – Value for Money,” de nordjyske madtalenter kæmper om.

Inden længe begynder konkurrencen om at blive årets Value for Money gourmetrestaurant - og det med en enorm nordjysk tilslutning. For hele 55 restauranter i Nordjylland er udpeget til at deltage i årets madkonkurrence. Sidste år var det kun 37. Det er lokaljuryen med assistance fra Facebook-gruppen Gourmetkartellets 3.800 engagerede brugere, der har udpeget de konkurrerende restauranter, som skal dyste om at komponere de bedste menuer til prisen. - Jo billigere, jo flere pluspoints, forklarer ét af de i alt tre jurymedlemmer, Claus Bauer, som er kokkefaglærer ved EUC Nord og selv tidligere nordjysk toprestauratør med blandt andet Restaurant GråAnden i Frederikshavn. Menuerne skal indeholde tre eller flere retter fra restaurantens faste menu med tilhørende vin/saftmenu sat overfor prisen. Mulighed for sejr på hjemmebane Live-finalen kommer til at finde sted i starten af september, og den endelige vinder vil blive hyldet på Den Dansk Spiseguides galla for landsbranchen, som i år finder sted på Restaurant Mortens Kro, søndag den 1. oktober. - Nordjylland er den egn i Danmark, hvor der - udover København - sker mest positivt på madscenen, siger Bent Christensen, redaktør på Den Danske Spiseguide. Sidste år var det Aalborg-restauranterne Alimentum og Bühlmann, der bespiste et begejstret publikum ved en lynhurtigt udsolgt finale med førstnævnte som snæver vinder.